የሉሲ ከ3.2 ሚሊዮን ዓመት በፊት አሟሟት አዲስ ግኝት ይፋ ሆነ
በቅድመ ሰው ዘር ጥናት ቀዳሚ ሥፍራ ያላት ሉሲ ከ3.2 ሚሊዮን ግድም ዓመት በፊት የነበረውን አሟሟቷን የሚያሳይ አዲስ ግኝት ይፋ ሆነ፡፡ የሉሲ ቅሬተ አካል 40 በመቶ ያህሉ ተሟልቶ የመገኘቱም ሚስጥር በግኝቱ ተካትቷል፡፡የአዲስ አበባ ዩኒቨርሲቲና በቴክሳስ የሚገኘው የአውስቲን ቴክሳስ ዩኒቨርሲቲ ተመራማሪዎች በጋራ ባደረጉት ጥናት የቅድመ ሰው ዝርያዋ ሉሲ ለኅልፈት የተዳረገችው ከዛፍ ወድቃ መሆኑን የሚያመላክተው ግኝታቸውን በኔቸር (Nature) መጽሔት ላይ  ነሐሴ 23 ቀን 2008 ዓ.ም. ይፋ አድርገዋል፡፡በሳይንሳዊ ስሟ አውስትራሎፒተከስ አፋራንሲስ በመባል የምትታወቀው ሉሲ፣ በአፋር አዋሽ ወንዝ አቅራቢያ ሀዳር በተሰኘ ቦታ ኅዳር 14 ቀን 1967 ዓ.ም. የተገኘው ቅሬተ አካሏ አንድ ሜትር ከ10 ሳንቲ ሜትር ቁመት የነበረውና 40 በመቶውን አካል የሚሸፍኑ ቁርጥራጭ ቅሬተ አካላቷም ነበሩበት፡፡ባለፉት አራት አሠርታት ለዘርፉ ተመራማሪዎች የሉሲ የአሟሟት ሁኔታ፣ የቅሬተ አካል 40 በመቶ ያህል ተሟልቶ መገኘት እንዴትነት ጥያቄ ነበር፡፡ በ1999 ዓ.ም. የሉሲ ወደ አሜሪካ መሄድና የአምስት ዓመት ቆይታ ማድረግ ምቹ ሁኔታ የፈጠረላቸው ተመራማሪዎች፣ በሉሲ አጥንቶች የውስጥ ስብራቶች ላይ የሲቲ ስካን ቴክኖሎጂን ተጠቅመው በማጥናት የደረሱበትን ግኝት ይፋ አድርገዋል፡፡ሉሲ በአሜሪካ ቆይታ ካደረገችባቸው ዩኒቨርሲቲዎች አንዱ በሆነው ቴክሳስ ዩኒቨርሲቲ በ2000 ዓ.ም. በሚስጥር ለአሥር ቀናት በሲቲ ስካን ጥልቅ ምርመራ ተደርጎባታል፡፡በቅርስ ጥናትና ጥበቃ ባለሥልጣንና በአውስቲን ቴክሳስ ዩኒቨርሲቲ ስምምነት መሠረት በሉሲ አጥንቶች የውስጥ ስብራቶች ላይ በተደረገው ጥናት ከተገኙት መረጃዎች አንዱ፣ የሉሲ የቀኝ እጅዋን ከትከሻዋ የሚያገናኘው አጥንት ስብራት ለየት ያለ መሆኑን ያሳያል፡፡ የጥናት ቡድኑን ከመሩት የቴክሳስ ዩኒቨርሲቲ ፕሮፌሰር ጆን ካፔልማን ጋር አብረው የሠሩት ኢትዮጵያዊው የፓልዮ አንትሮፖሎጂ ተመራማሪ ዶ/ር ሙሉጌታ ፍሥሐ፣ ግኝቱን በኢትዮጵያ ብሔራዊ ሙዚየም ነሐሴ 23 ቀን 2008 ዓ.ም. ይፋ ሲያደርጉ እንደተናገሩት፣ ስብራቱ በአሁን ዘመን ሰዎች ከትላልቅ ሕንፃዎች ወይም ከረዥም ገደል ሲወድቁና ለመነሳት በሚያደርጉት እንቅስቃሴ ከሚነሳ የአጥንት ስብራት ጋር በጣም ይመሳሰላል፡፡ሌሎቹም የሉሲ የራስ ቅል፣ መንጋጋ፣ የማህፀንና የጎን አጥንቶች፣ የግራ እግር ጉልበትና የቀኝ እግር ቁርጭምጭሚት ሉሲ ከትልቅ ዛፍ በመውደቅ ያጋጠማት የአጥንት ስብራቶች መሆናቸውን ያሳያሉ፡፡ሉሲ በጊዜው የወደቀችው የሀዳር አካባቢ የድሮ ሥነ ምኅዳርና የአየር ንብረት ጥናቶች እንደሚያሳዩት፣ አካባቢው ሳራማና አልፎ አልፎ ዛፎች የነበሩበት እንዲሁም በወንዝ ዳር የሚገኙት ደለሎች እርጥበትና ለም አፈር የበዛበት ነበር፡፡ እንደ ዶ/ር ሙሉጌታ መግለጫ በዚያ በደለሉ  ቦታ በመቀበሯ ምክንያት 40 በመቶ ቅሬተ አካሏ በጥሩ ሁኔታ እንዲገኝ አድርጎታል፡፡ከሉሲ አካል፣ ከሲቲ ስካን ምርመራ፣ ሉሲ የተገኘችበት የድሮ ሥነ ምኅዳርና የአየር ንብረት መረጃዎች ጥቅል ትርጓሜ መሠረት ሉሲ ለሞት የተዳረገችው ከ12 ሜትር በላይ ከሆነ ረዥም ዛፍ ላይ በመውደቋና ወዲያውም በወንዝ ዳርቻ በሚገኝ ደለል ውስጥ መቀበሯን አዲሱ ግኝት አመልክቷል፡፡በኢትዮጵያዊ ስያሜዋ ‹‹ድንቅነሽ›› የምትባለው ሉሲ የሚለውን መጠርያዋን ያገኘችው ፕሮፌሰር ዶናልድ ጆንሰን ከተባባሪዎቻቸው ጋር ቅሬተ አካሏን ካገኙ ከሰዓታት በኋላ አረፍ ብለው ካደመጡት የ1960ዎቹ የቢትልሶች፣ ‹‹Lucy in the SKY with Diamond›› (ሉሲ ኢን ዘ ስካይ ዊዝ ዳይመንድ) ዘፈን ነበር፡፡  